Maja Nikolić (pjevačica)

**Maja Nikolić** (Niš, 11. april 1975) je srpska pop pevačica.

## Biografija
Rođena je u Nišu 11. aprila 1975. godine. Još od malih nogu pokazivala je sklonost ka muzici. Njen otac Novak, vojno lice u penziji, bavio se pop muzikom, imao je svoj bend u Zagrebu dok je pohađao Vojnu akademiju. Njena mama Slavica bila član ansambla i pevala izvornu muziku. Majin brat Marko je školovani muzičar. Završio je džez akademiju u Gracu. Maja je tokom boravka u Sjedinjenim Državama završila Akademiju za džez pevanje Stela Adler u Los Anđelesu.

Maja je svoj prvi javni nastup imala sa sedam godina, te je sa bratom Markom jedno vreme činila kantautorski duo *Mar-Maja*, ona je pisala tekstove, a Marko muziku. Osvojili su mnogobrojne nagrade kao kantautorski duo Mar-Maja na dečijim festivalima.

Od muzike je veoma mlada zaradila i prvi honorar. Počela je sa trinaest godina da peva u kafiću i piceriji. Pevala je džez, soul, evergrin, ali i ostale vrste muzike u niškoj grupi *Hazari*. Još 1989. godine dobila je ponudu da izda album za zagrebački "Jugoton", međutim, počeo je rat i sve je propalo.

Maja je pevačica sa najvećim brojem nastupa i nagrada na festivalima. Iza sebe ima 27 prvih nagrada na najprestižnijim domaćim i inostranim festivalima. Posle mnogobrojnih nagrada na dečijim festivalima, nastavila je da nastupa sa svojim bratom i na festivalima u seniorskoj konkurenciji. Prvi festivalski nastup u seniorskoj konkurenciji u duetu sa Markom je bio na *Beogradskom proleću* 1991. godine sa pesmom "Kad vidim da si tu". Potom je usledila *Niška jesen* 1991. godine, gde je sa bratom izvela pesmu "Senke" i to je poslednji nastup dua Mar-Maja. Nakon toga Maja učestvuje na festivalima u duetu sa Mirkom Ćajićem; na Mesamu 1992. godine sa pesmom "Rođeni da živimo"; na Niškoj jeseni 1992; na Beogradskom proleću 1993. sa pesmom "Verujem u ljubav", koju je radio Vladimir Graić i to je početak njihove saradnje. Vladimir Graić je autor najvećih Majinih hitova, koji je postao njen kršteni kum 1995. godine.

Za njen proboj na estradi zaslužna je Maja Odžaklijeviska, koja ju je upoznala sa značajnim ljudima na RTS-u. Njen prvi solo nastup je bio na Budvanskom festivalu 1993. godine sa baladom "Moja duša tebi pripada" od Vladimir Graića, a zatim učestvuje na Beogradskom šlageru 1993. godine, gde je nastupila sa pesmom Radoslava Graića "Ne dam te" i osvojila drugu nagradu publike, što je bila njena prva nagrada u profesionalnoj karijeri.

Godina 1994. je bila godina kada se Nikolićeva značajno probila. Sa pesmom "Odlazi" trijumfuje 7. februara 1994. godine na Mesamu, 1993. godine (koji zbog situacije u zemlji nije održan 1993, već pomeren za 1994. godinu), osvojivši tri prve nagrade: prvu nagradu 17 TV centara, prvu nagradu za interpretaciju i prvu nagradu publike. Ovim trijumfom Maja postaje popularna, mlada nada naše muzike, čijim talentom su svi bili impresionirani i predviđali uspešnu karijeru. Bila je prepoznatljiva po nastupima u krinolinama. Zvali su je pop princeza. Njena karijera počinje da se razvija velikom brzinom. Ubrzo posle Mesama pobeđuje i na Beogradskom proleću, 1994. godine sa baladom "Napustio si sve" i osvaja prvu nagradu publike. Posle dve uzastopne pobede postaje jedna od najpopularnijih pop pevačica, o kojoj su svi imali samo reči hvale od kritičara, novinara, kolega, publike. Ništa manje uspeha nije imala ni na letnjim festivalima i u Crnoj Gori. Na Budvanskom festivalu dobija drugu nagradu za pesmu "Milion suza", a na Sunčanim skalama pobeđuje sa pesmom "Baš sam se zaljubila". Iste godine učestvuje i na Beogradskom šlageru sa pesmom "Kad poželiš". Na Oskaru popularnosti, pesma "Odlazi" je proglašena hitom godine, kao i na mnogim drugim manifestacijama, a Maja otkrićem godine. Potpisuje zatim ugovor sa PGP-RTS-om. Godine 1995. učestvuje na Budvanskom festivalu sa pesmom "Pesma tišine", a na Sunčanim skalama sa pesmom "Kao da sam luda", koja postaje veliki hit. Posle godinu dana iščekivanja, nakon velikih festivalskih uspeha, Majin album prvenac "Sad me pronađi" ugledao je svetlost dana u izdanju PGP RTS-a. Producent albuma je bio Saša Dragić. Pored poznatih festivalskih balada, na njemu su se našle i pop-dens numere. Maja dobija mnoga godišnja priznanja Zlatni hit TV novosti na Mesamu za pop pevačicu godine, zatim Oskar popularnosti za pop pevačicu godine, Melko, Zlatni melos i mnoge druge nagrade. Na Beogradskom proleću nastupa sa Grajinom baladom "Dunja nebeska". Na Mesamu osvaja treće mesto sa pesmom "Svaki sam tren tebi suđena", čiji je autor Mirko Ćajić. Na Budvanskom festivalu učestvuje sa pesmom "Svo blago ovog sveta si ti", a na Sunčanim skalama sa pesmom "Nisam ona ista". Na CD-u Kornelija Kovača "Moja generacija" našla se i numera u Majinoj interpretaciji "Dajte nam dobru noć". Maja je na kratko zapostavila svoju karijeru, budući da je 1997. rodila sina Novaka i živela u Australiji. Godinu dana odsustva sa muzičke scene nije sprečilo Maju da po povratku u Srbiju nastavi da niže uspeh za uspehom, da postane još veća zvezda na tronu domaće pop muzike.

Odmah po povratku u Srbiju, Maja se okitila titulom pobednika na Beogradskom proleću sa pesmom "Ne traži me više", sa kojom je dobila čak tri nagrade: nagradu stručnog žirija za kompoziciju, nagradu za interpretaciju i drugu nagradu publike. Pobedom je stekla pravo učešća na prestižnom međunarodnom festivalu "Slavjanski bazar". Naravno, i na Bazaru, koji je održan u Odesi (Ukrajina) i Saratovu (Rusija) nagrada nije izostala. Pevala je "Više nisi moj" i "Đelem, đelem", u aranžmanu Vladimira Graića i Željka Joksimovića i osvojila prvu nagradu. Kao pobednik festivala pevala je na Crvenom trgu u Moskvi i nagradu su joj uručili Ala Pugačova i Filip Kirkorov, najveće ruske zvezde. To je jedna od najznačajnijih nagrada u karijeri.

Nakon velikih pobeda sa pravim pop baladama, Maja odlučuje da publici ponudi nešto drugačije i plasira novi muzički pravac u Srbiji etno-pop. Prvu etno-pop pesmu u karijeri "Uzmi me" prezentuje na Budvanskom festivalu, koja je odmah postala ogroman hit i proglašena hitom godine na svim značajnim manifestacijama. Na Sunačanim skalama osvaja bronzanu sirenu sa pesmom "Varali me svi", koja takođe naišla na izuzetan prijem kod publike.

U novembru 1998. godine, Maja izdaje album "Uzmi me" kojim je potvrdila svoju neprikosnovenost tada u našoj pop muzici i to je album karijere Maje Nikolić. Pored već poznatih sa festivala Uzmi me, Varali me svi, Ne traži me više, Više nisi moj, na albumu su bile i pesme Ako veruješ, Moram biti njegova, Led ledeni, Nevero, Loša mala, Divlja ruža. Sve pesme su bile neverovatni hitovi. Album "Uzmi me" je bio najtiražniji album 1998/1999. godine. Producent albuma je bio Vladimir Graić, koji je bio i autor svih kompozicija. A saradnici na albumu su bili i Aleksandar Kobac, Željko Joksimović. Etno-pop je postao opšti trend krajem devedesetih zahvaljujući Maji.

Godine 1999. su stizala sva moguća priznanja za pevačicu godine, hit godine, album godine. Potvrda njene ogromne popularnosti bio je njen prvi solistički koncert u prepunoj dvorani Sava centra 25. februara. 1999. godine. Time je pokazala da je najpopularnija pop pevačica, a i da je veliki humanista, budući da je sav prihod od koncerta dala u humanitarne svrhe. Ona je u teškim trenucima za Srbiju, te kobne 1999. godine, za vreme NATO agresije, bila pevačica sa najvećim brojem nastupa na trgovima, mostovima i time pokazala neizmerni patriotizam. Snimila je i patriotsku pesmu "Tamo daleko".

Juna 2000. godine izdaje svoj treći album "Iz inata". I ovaj album odlično prolazi kod publike. Ponovo je ponudila publici nešto novo, neočekivano, sa primesama Orijenta, ali i ovaj eksperiment se pokazao uspešnim i pesme su vrlo brzo postale veliki hitovi. Najviše su se izdvojile pesme Dragane, Otrove, Golubica, Đavola ne traži, Iz inata kao i balada Boli. Ovaj album je bio u vrhu tiražnosti 2000. godine. 

Pošto je osvojila veliki broj nagrada u Srbiji i postala jedna od najpopularnijih pevačica, Maja je rešila da gradi i inostranu karijeru. Godine 2001. odlazi u Sjedinjene Države. Za vreme boravka u Americi pevala je u Čikagu sa bendom u *Harry's Velvet Room*, najpoznatijem klubu u centru Čikaga, u China club-u u Njujorku, kao predgrupa Dajani Ros na dobrotvornom koncertu, sav prihod išao deci sa posebnim potrebama. U tom klubu njen vanserijski talenat je uočio Dion Antik, vlasnik 8 klubova u Čikagu, koji je kontaktirao čuvenog producenta Meta Vorena, koji je sarađivao sa najvećim svetskim zvezdama (Vitni Hjuston, Grejs Džouns...) i upoznao ga sa njegovim novim otkrićem. Met je bio impresioniran Majom i započeli su saradnju. 2002. godine i sa njim je snimila obradu pesme "Almaz" u muzičkom studiju "Warzone" u Čikagu.

Živela u Los Anđelesu, Vestvudu, na Beverli Hilsu, u San Dijegu. Završila je i Akademiju za džez pevanje "Stela Adler" u Los Anđelesu. Tada je bila primećena od strane producenta festivale Mirjane von Blarikom i dobila je poziv da nastupi na filmskoj manifestaciji tokom dodeljivanja priznanja Nagrade Satelita 2003. godine, gde je pevala uživo pesmu "Something to Talk About" iz filma "About a Boy" (Sve o dečaku) i dobila prestižnu nagradu Zlatni satelit za najbolju pesmu. Godine 2008. se vratila u Srbiju.

Iako je živela u Americi i gradila inostranu karijeru, nije zapostavila ni domaće festivale. Maja je uporedo sa inostranom karijerom nastavila i sa karijerom na domaćem terenu. Godine 2001, učestvuje na Budvanskom festivalu sa pesmom "Plačite", a na Zrenjaninskom "Ti da platiš". Godine 2003, pobedila na Zrenjaninskom festivalu sa pesmom "Bolesna"; učestvovala na Beoviziji sa baladom "Granica". Godine 2004, duet sa Cecom Slavković na Beoviziji "Otrov u malim bočicama". Godine 2005, dobila nagradu publike na Sunčanim skalama sa pesmom "Stoti put". Godine 2006, osvaja treće mesto na Radijskom festivalu sa pesmom "Pokloni se". Godine 2006, izdaje svoj četvrti album "Za moju dušu" za PGP RTS, posle 6 godina diskografske pauze. Godine 2008, učestvuje na Ohridskom festivalu sa pesmom "Samo za tvoje oči" i dobija nagradu za interpretaciju "Toše Proeski". Izdaje kompilaciju svojih najvećih hitova sa dva nova singla na duplom CD-u za Siti rekords pod nazivom "Ljubavni parti". Iste godine Maja počinje saradnju sa Tonijem Koturom u Nemačkoj (Hamburgu), poznatim nemačkim reperom, producentom i hitmejkorom. Godine 2009, učestvuje na Budvanskom festivalu sa pesmom "Muška sujeta". Godine 2010, nastupa sa pesmom "Ludilo" na Grand festivalu, kao i na Makfestu u duetu sa Đokom Taneskim sa pesmom "Čekor pred site". 

Pored uspešne pevačke karijere, Maja se oprobala i u rijalitijima. Njeno prvo učešće u rijalitiju je bilo na Farmi 2009. godine, kada je osvojila 4. mesto. Potom je bila učesnica rijalitija Dvor (2011), Veliki brat (2013) i još jednom rijalitija Farma, 2015. godine. Imala je i voditeljske angažmane. Vodila je emisiju *Opasnice* na Hepi TV.

Maja je majka dvojice sinova Novaka (p. 1997) i Lazara (p. 2006).

## Diskografija
* *Sad me pronađi* (1995) PGP-RTS
* *Uzmi me* (1998) PGP-RTS
* *Iz inata* (2000) PGP-RTS
* *Za moju dušu* (2006) PGP-RTS
* *Crveno* (2011) Siti rekords

**Singlovi**
* *Odlazi* (1994)
* *Kao da sam luda* (1995)
* *Samo se jednom voli* (1995) sa Željkom Šašićem
* *Varali me svi* (1998)
* *Uzmi me* (1999)
* *Dragane* (2000)
* *Tri neveste tikve brale' (sa [[Usnija Redžepova|Usnijom Redžepovom]]) (2000)
* *Bolesna* (sa [[Marko Kon|Markom Kon]]) (2003)
* *Otrov u malim bočicama* (sa [[Ceca Slavković|Cecom Slavković]]) (2004)
* *Apoteka* (2009)
* *Karamel* (2013)
* *Zemlja čuda* (2018) [[Beovizija 2018.]]
* *Putokaz* (2021)
* *Ne gledaj me* (2022)
* *Dođi'' (sa Dejanom Dragojevićem) (2022)

## Festivalske nagrade

## Reference